उसके बाद महात्मा, भंगियों के प्रति अपने प्रेम को अभिव्यक्त करते हैं: ‘‘मैंने कई बार यह कहा है कि अगर मुझे इस जन्म में मुक्ति नहीं मिलती तो मेरी यह इच्छा है कि अगले जन्म में मैं भंगी के रूप में जन्म लूं। मैं वर्णाश्रम धर्म और उससे जुड़े जन्म और कर्म के सिद्धांतों में विश्वास करता हूं परंतु मैं यह मानने को तैयार नहीं हूं कि भंगी, पापी होते हैं। इसके विपरीत, मैं ऐसे अनेक भंगियों को जानता हूं, जो मेरी श्रद्धा के पात्र हो सकते हैं और ऐसे कई ब्राह्मणों को भी, जिनकी प्रशंसा करने के लिए, कोई कारण ढूंढना बहुत कठिन होगा। मैं भंगी के रूप में जन्म लेकर भंगियों की अधिक सेवा कर सकूंगा और मैं अन्य समुदायों को भंगियों को सही नज़रिए से देखना सिखा सकूंगा। ऐसा करना अधिक मुश्किल होगा, यदि मैं ब्राह्मण के रूप में जन्म लूं। मैं भंगियों की कई तरह से सेवा करना चाहता हूं परंतु मैं उन्हें यह सलाह कदापि नहीं दूंगा कि वे ब्राह्मणों से नफरत करें या उनका तिरस्कार करें। घृणा हमेशा गहरी पीड़ा को जन्म देती है। मैं भंगियों का उत्थान करना चाहता हूं परंतु मैं नहीं चाहूंगा कि वे पश्चिम की तरह, अपने अधिकार, छीन कर हासिल करें। उस तरीके से कुछ भी करना, हमारे धर्म के अनुरूप नहीं है।’’[2]